**KLAIPĖDOS MIESTO SAVIVALDYBĖS ANTIKORUPCIJOS KOMISIJA**

**2017 M. BIRŽELIO 16 D. POSĖDŽIO PROTOKOLAS**

2017-06-22 Nr. TAR1-72

Posėdis įvyko 2017-06-14, prasidėjo 14.00 val., baigėsi 16.00 val.

Posėdžio vieta - Liepų g. 11, Klaipėda, Tarybos posėdžių salė.

Posėdžio pirmininkas - Rimantas Didžiokas.

Posėdžio sekretorius – Linas Ališauskas.

Dalyvavo komisijos nariai: Vitalijus Juška, Rūta Kambaraitė, Meilutė Katauskienė, Saulius Liekis, Danguolė Netikšienė, Marius Pankevičius, Lilija Petraitienė, Nina Puteikienė, Ruslan Schneiderat.

Dalyvavo: visuomeninių organizacijų atstovai, kiti dalyviai, besidomintys posėdžio darbotvarkėje numatytų klausimų svarstymu.

DARBOTVARKĖ:

1. Dėl Specialiųjų tyrimų tarnybos pasiūlymų, pateiktų atlikus korupcijos rizikos analizę Klaipėdos miesto savivaldybės viešųjų pirkimų inicijavimo, organizavimo, vykdymo ir kontrolės veiklos srityse, įgyvendinimo priemonių plano vykdymo. Pranešėjai: Aleksandr Michailov, savivaldybės administracijos direktoriaus pavaduotojas, Vilma Marcinkevičienė, Viešųjų pirkimų skyriaus vedėja.
2. Dėl asmenų, pretenduojančių teikti bendrojo naudojimo objektų administravimo paslaugas savivaldybės teritorijoje, atrankos. Pranešėja: Lilija Petraitienė.
3. Dėl savivaldybės tarybos sprendimo projekto „Dėl 2017 – 2019 metų reprezentacinių Klaipėdos miesto festivalių sąrašo patvirtinimo“ (T1-136) rengimo ir teikimo svarstymui aplinkybių. Pranešėja: Nina Puteikienė.
4. Dėl Klaipėdos miesto savivaldybės 2017-2019 m. korupcijos prevencijos programos priemonių plano vykdymo. Pranešėjas: R. Didžiokas.
5. Kiti klausimai.

Pirmininkas R. Didžiokas, posėdžio pradžioje atsiklausęs komisijos narių, pasiūlė 2-ą ir 3-ą darbotvarkės klausimų sukeisti vietomis: prieštaraujančių nebuvo.

1. SVARSTYTA. Dėl Specialiųjų tyrimų tarnybos pasiūlymų, pateiktų atlikus korupcijos rizikos analizę Klaipėdos miesto savivaldybės viešųjų pirkimų inicijavimo, organizavimo, vykdymo ir kontrolės veiklos srityse, įgyvendinimo priemonių plano vykdymo.

Pranešėja V. Marcinkevičienė, atsiklausiusi komisijos narių nuomonės, trumpai supažindino su priemonių plano kiekvieno dvidešimties ~~siūlymų~~ punktų įvykdymo apimtimi, pakomentuodama dalinai įvykdytų priemonių priežastis, planuojamus įvykdymo terminus ir kt., atsakė į kelis klausimus.

NUTARTA (bendru sutarimu): rekomenduoti Savivaldybės administracijai skubos tvarka iki 2017-07-01 patvirtinti Klaipėdos miesto savivaldybės viešųjų pirkimų organizavimo ir vidaus kontrolės tvarkos aprašo projektą.

2. SVARSTYTA: Dėl savivaldybės tarybos sprendimo projekto „Dėl 2017 – 2019 metų reprezentacinių Klaipėdos miesto festivalių sąrašo patvirtinimo“ (T1-136) rengimo ir teikimo svarstymui aplinkybių.

Pranešėja N. Puteikienė, pristatydama klausimą, iškėlė Klaipėdos miesto renginių finansavimo problematiką: galimai neskaidrų lėšų skirstymą, interesų konfliktus, ekspertų išvadų ignoravimą. Kaip pavyzdį pranešėja pateikė Klaipėdos džiazo festivalį, kuriam vadovauja mero V. Grubliausko sutuoktinė I. Grubliauskienė bei išsakė nuomonę, jog kultūros finansavimo neskaidrumas tik didėja.

NUTARTA (bendru sutarimu):

1. Pavesti pranešėjai N. Puteikienei papildyti svarstymo metu pristatytą medžiagą dokumentais, pagrindžiančiais teiginius, kad:
	1. rengiant Klaipėdos miesto savivaldybės tarybos sprendimo projektą „DĖL 2017–2019 METŲ REPREZENTACINIŲ KLAIPĖDOS MIESTO FESTIVALIŲ SĄRAŠO PATVIRTINIMO“ (Nr. T1-136) galimai buvo neatsižvelgta į Reprezentacinio Klaipėdos miesto festivalio statuso suteikimo ir jo dalinio finansavimo iš savivaldybės biudžeto lėšų tvarkos aprašo (patvirtinto Klaipėdos miesto tarybos 2014-03-27 sprendimu Nr. T2-73) 12 p. ir 15 p. reikalavimus;
	2. svarstant reprezentacinių miesto festivalių sąrašo sudarymo klausimą Kultūros ir meno taryboje prie Klaipėdos miesto savivaldybės galimai buvo procedūrinių pažeidimų.
2. Tęsti klausimo svarstymą Antikorupcijos komisijoje, kai tik jai bus pateikta pirmame punkte nurodyta papildoma medžiaga.
3. Siūlyti savivaldybės administracijai skubos tvarka parengti patobulintą Reprezentacinio Klaipėdos miesto festivalio statuso suteikimo ir jo dalinio finansavimo iš savivaldybės biudžeto lėšų tvarkos aprašo projektą ir pateikti jį Antikorupcijos komisijos vertinimui.

3. SVARSTYTA: Dėl asmenų, pretenduojančių teikti bendrojo naudojimo objektų administravimo paslaugas savivaldybės teritorijoje, atrankos.

Pranešėja L. Petraitienė kalbėjo apie daugiabučių administravimo problemas: konfliktus tarp gyventojų ir administratorių, veiklos viešumo, informacijos trūkumą. Nežiūrint to, kad teisės aktai numato gana aiškias administratorių išrinkimo ar pakeitimo procedūras, gyventojams reikia koncentruotos, aiškios ir lengvai prieinamos informacijos.

NUTARTA (bendru sutarimu): rekomenduoti savivaldybės administracijai išviešinti informaciją apie šiemet besibaigiančių daugiabučių gyvenamųjų namų administravimo paslaugų terminus (lieka stebėsenoje).

4. SVARSTYTA: Dėl Klaipėdos miesto savivaldybės 2017-2019 m. korupcijos prevencijos programos priemonių plano vykdymo.

Pranešėjas R. Didžiokas dėl laiko trūkumo pasiūlė šį klausimą perkelti į kitą posėdį, tačiau išklausyti šiuo klausimu kviestus asmenis. V. Juška trumpai priminė programoje nurodyta 1-o tikslo uždavinius, nurodė kas plačiau kalbės 1-o tikslo antro uždavinio (komandiruočių viešinimas) ir ketvirto uždavinio (viešų ir privačių interesų deklaracijos paskelbimas). Savivaldybės administracijos Personalo sk. vedėja Inga Gelžinytė-Litinskienė informavo apie vykdomą komandiruočių viešinimo praktiką, kurioje trūkumų įžvelgė N. Puteikienė. Diskusijų metu aptarta, jog savivaldybės tinklapyje naudojama nuoroda į Valstybės tarnybos departamento (VTD) tinklapį yra tinkama ir netikslinga kurti alternatyvų (dubliavimo). N. Puteikienė akcentavo, jog VTD tinklapyje nėra skelbiamo politikų komandiruotės.

NUTARTA (bendru sutarimu): Klaipėdos miesto savivaldybės 2017-2019 m. korupcijos prevencijos programos priemonių plano vykdymą svarstyti sekančiame posėdyje.

|  |  |
| --- | --- |
| Posėdžio pirmininkas | Rimantas Didžiokas |
|  |
|  |
| Posėdžio sekretorius | Linas Ališauskas |